**Aminatou Ali Ahmed Haidar** (arabisk: أمنتو حيدر), født 24. juli 1966 i El Aaiún i Vest-Sahara, er en kjent sahrawisk menneskerettighetsaktivist og leder av Collectif des Défenseurs Sahraouis des Droits de l´Homme (CODESA). Hun regnes som en ledende aktivist i den pågående kampen for frigjøring av Vest-Sahara, et område som kontroversielt ble annektert av Marokko i 1975. På grunn av hennes ikke-voldelige metoder har hun fått kallenavnet «Saharas Gandhi». For arbeidet sitt for menneskerettigheter og selvstyre har hun mottatt en rekke priser, og i 2008 ble hun nominert til Nobels fredspris.

Biografi
--------

Aminatou Haidar fikk tidlig merke overgrepene fra de marokkanske styrkene i landet hennes, og i 1980-årene sluttet hun seg til den fredelige bevegelsen mot okkupasjonsmakten. 

I november 1987 ble det arrangert en fredelig demonstrasjon der flere hundre sahrawier deltok. Myndighetene slo hardt ned på demonstrasjonen og arresterte 600 mennesker. Blant disse var Haidar og 70 andre mennesker som ble holdt i hemmelig fangenskap i 3 år og 7 måneder. I disse årene ble hun utsatt for grov tortur, mens familien hennes ikke en gang fikk vite hvor hun befant seg eller hvorvidt hun var i live. Det ble aldri reist noen tiltale eller dom, og marokkanske myndigheter har aldri gitt noen formell begrunnelse for «forsvinningen» hennes. Siden løslatelsen hennes den 22. juni 1991 har Haidar engasjert seg i arbeidet med å gjøre situasjonen i Vest-Sahara bedre kjent, og etablert kontakt med organisasjoner verden rundt. 

17. juni 2005 måtte hun behandles på sykehus for hodeskader påført av marokkansk politi under en fredelig demonstrasjon i El Aaiún. Deretter ble hun avhørt sammenhengende i tre dager, før hun ble dømt til 7 måneders fengselsopphold. Hun ble løslatt den 17. januar 2006.

I dag bor Haidar sammen med sine to barn i barndomsbyen El Aaiún, som er *de jure* hovedstad i Den saharawiske arabiske demokratiske republikk. Hun har en bachelorgrad i moderne litteratur.

Sultestreiken i 2009
--------------------

Aminatou Haidar ble stoppet av marokkanske myndigheter den 13. november 2009, på vei hjem til El Aaiún etter å ha mottatt menneskerettighetsprisen Civil Courage Prize i USA. Passet hennes ble beslaglagt, og hun ble sendt til Lanzarote, Spania neste dag. Årsaken skal ha vært at hun nektet å skrive «marokkansk» i feltet for nasjonalitet. På Lanzarote startet hun en sultestreik som fikk mye oppmerksomhet og støtte internasjonalt. 3. desember hang for eksempel rådhuset i Napoli opp en stor plakat av Haidar med teksten «Frihet for Aminatou, æresborger av Napoli». Etter 32 dagers sultestreik fikk Haidar lov til å reise hjem igjen.

Referanser
----------

1. 1 2   Dictionary of African Biography[Hentet fra Wikidata]
2. ↑   www.elmundo.es[Hentet fra Wikidata]
3. ↑  «Menneskerettighetsforkjemper utvist fra eget land». Amnesty. 7. desember 2009. Besøkt 10. januar 2010. [*død lenke*]
4. ↑  «Aminatou Haidar». Støttekomiteen for Vest-Sahara. 3. mars 2007. Arkivert fra originalen 15. desember 2007. Besøkt 10. januar 2010.
5. ↑  
«Aminatou Haidar» **(engelsk/fransk/spansk)**. Association de soutien à un référendum libre et régulier au Sahara Occidental (ARSO). Besøkt 10. januar 2010.
6. ↑  
«AFSC Nominates West Saharan Woman for the Nobel Peace Prize» **(engelsk)**. American Friends Service Committee (AFSC). 22. februar 2008. Arkivert fra originalen 26. november 2009. Besøkt 10. januar 2010.
7. ↑  
«Aminatou haidar's testimony on her disappearance» **(engelsk)**. ARSO. 12. desember 2002. Arkivert fra originalen 10. januar 2010. Besøkt 10. januar 2010.
8. 1 2  
«Morocco/Western Sahara: Sahrawi human rights defenders under attack» **(engelsk)**. Amnesty. 24. november 2005. Besøkt 10. januar 2010.
9. ↑  «Aminatou Haidar is free after 7 month in the Black Prison» **(engelsk/fransk/spansk)**. ARSO. 17. januar 2006. Arkivert fra originalen 10. januar 2010. Besøkt 10. januar 2010.
10. ↑  
«Nekter å stanse sultestreik for Vest-Sahara». Dagbladet. 7. desember 2009. Besøkt 10. januar 2010.
11. ↑  
«Napoli støtter Aminatou Haidar». Støttekomiteen for Vest-Sahara. 8. desember 2009. Besøkt 10. januar 2010.
12. ↑  
«Expelled Western Sahara activist Haidar returns home» **(engelsk)**. BBC. 18. desember 2009. Besøkt 10. januar 2010.

Portal: Vest-Sahara

|  |  |
| --- | --- |
| Oppslagsverk/autoritetsdata | VIAF **·** GND **·** Munzinger (iba)
 |